Document ID: 31996R1644

Komisijas Regula (EK) Nr. 1644/96
(1996. gada 30. jūlijs),
ar ko paredz sīki izstrādātus noteikumus atbalsta piešķiršanai par konkrētiem pākšaugiem
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1996. gada 30. jūlija Regulu (EK) Nr. 1577/96 [1] par īpašu pasākumu attiecībā uz konkrētiem pākšaugiem, un it īpaši tās 6. pantu,
tā kā, ievērojot Regulas (EK) Nr. 1577/96 2. panta 2. punktu, atbalstu piešķir par tādas platības hektāru, kas ir apsēta un no kuras ir novākta raža; tā kā 3. pantā ir paredzēts, ka gadījumā, ja ir pārsniegta maksimālā garantētā platība, tad atbalsta apjomu konkrētajā tirdzniecības gadā proporcionāli samazina; tā kā šajā sakarībā ir jāparedz, ka atbalstu neizmaksā, iekams nav noteikta atbalsta galīgā summa;
tā kā saskaņā ar Komisijas 1992. gada 23. decembra Regulu (EEK) Nr. 3887/92 [2], ar ko paredz sīki izstrādātus noteikumus integrētās vadības un kontroles sistēmas piemērošanai dažām Kopienas atbalsta shēmām un kurā jaunākie grozījumi izdarīti ar Regulu (EK) Nr. 2015/95 [3], lai atbalsta sistēma darbotos pareizi, dalībvalstīm ir jāveic pārbaudes, lai nodrošinātu to, ka par konkrētajām platībām netiek veikti dubulti atbalsta maksājumi;
tā kā šajā regulā minētie pasākumi ir saskaņā ar Žāvētas rupjās barības pārvaldības komitejas sniegto atzinumu,
IR PIEŅĒMUSI ŠO REGULU.
1. pants
Atbalstu piešķir par platībām:
a) kuras ir pilnībā apsētas un no kurām ir pilnībā novākta raža, un kurās ir uzturēti normāli augšanas apstākļi;
un
b) par kurām ir iesniegts pieteikums platībatkarīgā atbalsta piešķiršanai saskaņā ar Regulas (EEK) Nr. 3887/92 4. pantu.
2. pants
1. Komisija vēlākais līdz attiecīgā tirdzniecības gada 15. novembrim nosaka, par cik ir pārsniegti maksimālās garantētās platības ierobežojumi, un nosaka atbalsta galīgo summu.
2. Dalībvalsts samaksā atbalstu ne vēlāk kā 60 dienas pēc atbalsta galīgās summas publicēšanas Eiropas Kopienu Oficiālajā Vēstnesī.
3. pants
Katra dalībvalsts vēlākais līdz:
a) 15. septembrim paziņo Komisijai par platībām (kas izteiktas hektāros un āros), par kurām ir saņemti pieteikumi atbalsta piešķiršanai un kas ir sadalītas pēc attiecīgajām kultūrām;
b) 1. novembrim paziņo Komisijai par platībām, par kurām ir jāpiešķir atbalsts.
4. pants
Ar šo Komisijas Regula (EEK) Nr. 2353/89 [4] tiek atcelta.
5. pants
Tomēr 1996./97. tirdzniecības gadam piemēro šādus pārejas pasākumus:
1. Neskarot 1. panta b) punktu, pieteikumi atbalsta piešķiršanai ir jāiesniedz vēlākais līdz 1996. gada 31. jūlijam.
Atbalsta piešķiršanas pieteikumos ir vismaz šāda informācija:
- ziņas par audzētāju,
- platības (hektāros un āros), kuras ir apsētas un apstrādātas, lai tajās audzētu attiecīgo kultūru vai kultūras, un, ja audzētājs nav iesniedzis pieteikumu par platībatkarīgā atbalsta piešķiršanu 1995./96. tirdzniecības gadam, tad lauksaimniecības zemes gabalu identifikācija zemes īpašumā,
- audzētāja paziņojums, ka par konkrētajām platībām nav iesniegti pieteikumi atbalsta piešķiršanai par hektāru, it īpaši tā atbalsta, kas paredzēts Padomes Regulas (EEK) Nr. 729/70 [5] 1. panta 2. punktā.
2. Dalībvalstis pārbauda, vai atbalsts netiek piešķirts par platībām, attiecībā uz kurām, ievērojot Regulas (EEK) Nr. 729/70 1. panta 2. punktu, jau ir piešķirts atbalsts par hektāru, un turklāt tās veic atbilstošus kontroles pasākumus un paziņo Komisijai par šajā sakarībā veiktajiem pasākumiem.
6. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
To piemēro no 1996./97. tirdzniecības gada.
Šī regula uzliek saistības kopumā un ir tieši piemērojama visās dalībvalstīs.
Briselē, 1996. gada 30. jūlijā

Labels: 17
6